Imtella' Mejju 20, 2021 Rapport: Adrian Spiteri Fil-Ġimgħa internazzjonali ddedikata għas-sigurtà fit-toroq, il-Kunsill Malti għas-Sigurtà fit-Toroq, flimkien mal-Ministeru għat-Trasport u l-Infrastruttura, ħabbru kampanja bl-isem Embrace life, li permezz tagħha min jikseb liċenzja tas-sewqan minn Ġunju tas-sena dieħla ser jiġi offrut kors tal-ewwel għajnuna. Kull xahar, 50 persuna li jiksbu l-liċenzja tas-sewqan ser ikunu offruti kors tal-ewwel għajnuna mingħajr ħlas. Il-Ministru għat-Trasport u l-Infrastruttura Ian Borg qal li permezz ta' dan il-kors li ser jingħata mir-Red Cross, f'każ ta' inċident hemm ċans akbar li sewwieqa oħra jkunu jistgħu jagħtu l-ewwel għajnuna. "Daqs kemm hu importanti li nkomplu ninvestu f'infrastruttura sigura, importanti li nkomplu ninvestu fin-nies, in-nies li qegħdin jagħmlu użu mit-toroq tagħna, in-nies li qegħdin hemm, u jistgħu jkunu ta' għajnuna f'każ ta' inċident bħala first responders ukoll. Il-kampanja hija ffinanzjata mill-Federazzjoni Internazzjoni tal-Karozzi, l-FIA. Iċ-Chairman Eżekuttiv tal-Kunsill, Pierre Vella, qal li Embrace life ser tgħin biex tiġi protetta aħjar il-ħajja fit-triq. "Nafu l-ammont ta' nies li kull xahar jgħaddu mill-eżami tal-karozzi u tal-muturi u dan aħna qegħdin noffru dan il-kors b'xejn, kull ma nistgħu noffru 50, imma qed inħeġġu lil dawk kollha li jgħaddu kemm jibgħatu email u din ser tkun qiegħda fuq il-midja soċjali fejn wieħed jista' japplika." Permezz tal-proġett Embrace Life, 200 sewwieq ser ikunu qegħdin jingħataw dan il-kors fil-bidu tal-vjaġġ tagħhom fit-toroq Maltin.